ബംഗാള് കലാപം പീഡനപരാതി നല്കിയ പെണ്കുട്ടിയെ ഭീഷണിപ്പെടുത്തി പോലീസും തൃണമൂല് നേതാക്കളും പാര്ട്ടിയില് ചേരാനും സമ്മര്ദ്ദം കൊല്ക്കത്ത : ബംഗാള് കലാപത്തില് ഇരയായവരെ സംസ്ഥാന പോലീസും തൃണമൂല് നേതാക്കളും ചേര്ന്ന് ഭീഷണിപ്പെടുത്തിയതായി പരാതി. ബംഗാളില് നിയമസഭാ തെരഞ്ഞെടുപ്പ് നടന്ന ദിവസം പീഡനത്തിനിരയായ യുവതിയെയാണ് തൃണമൂല് കോണ്ഗ്രസ് നേതാക്കളും പോലീസ് ഉദ്യോഗസ്ഥരും ചേര്ന്ന് ഭീഷണിപ്പെടുത്തിയത്. ദേശീയ മനുഷ്യാവകാശ കമ്മീഷന് നല്കിയ പരാതിയിലാണ് യുവതി ഇക്കാര്യം അറിയിച്ചത്. മെയ് 2 ന് ബംഗാളില് കൂട്ടബലാത്സംഗത്തിന് ഇരയായ പെണ്കുട്ടിയ്ക്ക് നേരെയാണ് നേതാക്കള് വധഭീഷണി മുഴക്കിയത്. ദേശീയ മനുഷ്യാവകാശ കമ്മീഷന് പരാതി നല്കുന്നത് വരെ പോലീസും തൃണമൂല് നേതാക്കളും മാറി മാറി ഭീഷണിപ്പെടുത്തിയതായി യുവതി പറയുന്നു. പരാതി പിന്വലിച്ച് തൃണമൂല് കോണ്ഗ്രസില് ചേരാനും സമ്മര്ദ്ദമുണ്ടായി. ജൂണ് 21 നാണ് പെണ്കുട്ടി പരാതി സമര്പ്പിച്ചത്. എന്നാല് തുടര്ന്നും പോലീസ് തന്നെ വിടാതെ തുടരുകയായിരുന്നെന്ന് യുവതി പറഞ്ഞു. ജൂലൈ 23 ന് രാത്രി പോലീസ് വീട്ടിലെത്തി റെയ്ഡ് നടത്തി. ജൂലൈ 28 ന് തൃണമൂല് നേതാക്കള് തന്നെ നിര്ബന്ധിച്ച് ഒരു പ്രാദേശിക നേതാവിന്റെ വീട്ടില് എത്തിച്ചതായും വരാന് പോകുന്ന പ്രശ്നങ്ങളെക്കുറിച്ച് സൂചിപ്പിച്ചതായും യുവതിയുടെ പരാതിയില് പറയുന്നു. ഈ ദിവസങ്ങളില് വീട്ടില് എത്തിയ നേതാക്കള് വധഭീഷണി മുഴക്കിയെന്നും യുവതി ആരോപിച്ചു. ബംഗാളില് തെരഞ്ഞെടുപ്പിന് പിന്നാലെ തൃണമൂല് കോണ്ഗ്രസ് കലാപം അഴിച്ചുവിടുകയായിരുന്നു. വോട്ടെണ്ണല് ദിവസം തന്നെ ബിജെപി പ്രവര്ത്തകനെ ആളകള് സംഘം ചേര്ന്ന് മര്ദ്ദിച്ച് കൊലപ്പെടുത്തി. കഴുത്തില് കുരുക്കിട്ട് വലിച്ച് കൊണ്ടുപോയാണ് ഇയാളെ കൊലപ്പെടുത്തിയത്. തൃണമൂല് ഗണ്ടകള് വീടുകളില് കയറി ആക്രമണം നടത്തുകയും യുവതികളെ പീഡിപ്പിക്കുകയും ചെയ്തിരുന്നു. ആക്രമണത്തില് 15 ഓളം ബിജെപി പ്രവര്ത്തകര് കൊല്ലപ്പെട്ടു. തൃണമൂല് ആക്രമണം ഭയന്ന് നിരവധി ആളുകള് അസമിലേയ്ക്ക് പലായനം ചെയ്യുകയുമുണ്ടായി. തുടര്ന്ന് വ്യാപക പ്രതിഷേധം ഉയര്ന്നതോടെ അന്വേഷണം നടത്താന് കൊല്ക്കത്ത ഹൈക്കോടതി ദേശീയ മനുഷ്യാവകാശ കമ്മീഷനോട് നിര്ദ്ദേശിച്ചു. സംഭവത്തില് വിശദമായ അന്വേഷണം നടത്താന് ബംഗാളിലെത്തിയ മനുഷ്യാവകാശ സംഘത്തിനെതിരെയും ആക്രമണം നടത്തിയിരുന്നു. തുടര്ന്ന് ബംഗാളില് വന് കലാപമാണ് ഉണ്ടായതെന്നും നിരവധി പേര്ക്ക് ജീവന് നഷ്ടപ്പെട്ടെന്നും അറിയിച്ചുകൊണ്ട് ദേശീയ മനുഷ്യാവകാശ കമ്മീഷന് കോടതിയില് റിപ്പോര്ട്ട് സമര്പ്പിക്കുകയായിരുന്നു.